**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για το νομοσχέδιο «Ο περί Προστασίας του Καταναλωτή (Τροποποιητικός) Νόμος του 2022»**

**Παρόντες:**

Κυριάκος Χατζηγιάννης, πρόεδρος Ανδρέας Πασιουρτίδης

Ονούφριος Κουλλά Χρύσης Παντελίδης

Νίκος Σύκας Ηλίας Μυριάνθους

Κώστας Κώστα Μιχάλης Γιακουμή

Γιαννάκης Γαβριήλ Σταύρος Παπαδούρης

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 8 και 15 Μαρτίου 2022. Στην πρώτη συνεδρίαση της επιτροπής κλήθηκαν και παρευρέθηκαν εκπρόσωποι της Υπηρεσίας Προστασίας Καταναλωτή του Υπουργείου Ενέργειας, Εμπορίου και Βιομηχανίας. Η Νομική Υπηρεσία της Δημοκρατίας, παρ’ όλο που κλήθηκε, δεν εκπροσωπήθηκε στην εν λόγω συνεδρία της επιτροπής.

Σημειώνεται ότι κατά τη συζήτηση του νομοσχεδίου παρευρέθηκε και το μέλος της επιτροπής κ. Πανίκος Λεωνίδου.

Σημειώνεται επίσης ότι η επιτροπή μελέτησε το εν λόγω νομοσχέδιο κατά προτεραιότητα, σύμφωνα με τις πρόνοιες του Κανονισμού 40Α(3) του Κανονισμού της Βουλής των Αντιπροσώπων, λόγω της σημασίας του σκοπού της προτεινόμενης νομοθετικής ρύθμισης.

Σκοπός του νόμου που προτείνεται είναι η τροποποίηση του περί Προστασίας του Καταναλωτή Νόμου, ώστε να καταργηθούν οι διατάξεις αυτού οι οποίες αφορούν τις εγγυήσεις που παρέχονται από τον πωλητή σε σχέση με τις συμβάσεις πώλησης αγαθών που συνάπτονται με καταναλωτές.

Σύμφωνα με τα στοιχεία που κατατέθηκαν στην επιτροπή από τους εκπροσώπους του αρμόδιου υπουργείου, η προτεινόμενη ρύθμιση κρίνεται αναγκαία λόγω της ψήφισης του περί Ορισμένων Πτυχών που αφορούν τις Συμβάσεις για τις Πωλήσεις Αγαθών Νόμου, με τον οποίο ρυθμίζεται πιο ολοκληρωμένα το πιο πάνω θέμα. Ειδικότερα, με τον νόμο αυτό, ο οποίος τέθηκε σε ισχύ την 1η Ιανουαρίου 2022, εναρμονίζεται η εθνική νομοθεσία με την πράξη της Ευρωπαϊκής Ένωσης με τίτλο «Οδηγία (ΕΕ) 2019/771 του Ευρωπαϊκού Κοινοβουλίου και του Συμβουλίου, της 20ής Μαΐου 2019, σχετικά με ορισμένες πτυχές που αφορούν τις συμβάσεις για τις πωλήσεις αγαθών, την τροποποίηση του κανονισμού (ΕΕ) 2017/2394 και της οδηγίας 2009/22/ΕΚ, και την κατάργηση της οδηγίας 1999/44/ΕΚ».

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, κατά πλειοψηφία του προέδρου και των μελών της βουλευτών της κοινοβουλευτικής ομάδας του Δημοκρατικού Συναγερμού, των μελών της βουλευτών της κοινοβουλευτικής ομάδας ΑΚΕΛ-Αριστερά-Νέες Δυνάμεις, του μέλους της βουλευτή του Κινήματος Σοσιαλδημοκρατών ΕΔΕΚ, του μέλους της βουλευτή της Δημοκρατικής Παράταξης, καθώς και του μέλους της βουλευτή του Κινήματος Οικολόγων-Συνεργασία Πολιτών, υιοθετεί τους σκοπούς και τις επιδιώξεις του νομοσχεδίου και τάσσεται υπέρ της ψήφισής του σε νόμο.

Το μέλος της επιτροπής βουλευτής της κοινοβουλευτικής ομάδας του Δημοκρατικού Κόμματος επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

22 Μαρτίου 2022

ΧΑ/ΣΓΘ,ΑΓ/ΜΓ

(Αρ. Φακ.: 23.01.063.052-2022)